**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 24.05.2020, ora 08.00 – 25.05.2020, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 25.05.2020, ora 07.00**

**RÂURI**

**Debitele au fost în general în ușoară creștere,** datorită precipitațiilor prognozate și propagării, exceptând bazinele hidrografice: Jiu, Olt, Buzău, Putna, cursul râului Prut, bazinele superioare și mijlocii ale Argeșului și Ialomiței, unde au fost în scădere ușoară.

Pe râurile din bazinele hidrografice: Vedea, Suceava, Moldova, Bistrița, Trotuș, Rm. Sărat, Jijia, Bahlui, Bârlad, cursul Siretului, cursurile inferioare ale Argeșului și Ialomiţei şi râurile din Dobrogea, debitele au fost relativ staţionare.

Debitele se situează, în general, la valori între 30-70% din valorile multianuale lunare normale, mai mari (peste 100%) pe Motru și pe unele râuri din bazinul inferior al Oltului (Olteț, Iminog, Călmățui, Urlui) şi mai mici (<30%) pe râurile din bazinele hidrografice: Someș, Crasna, Barcău, Crişuri, Mureş, Moraviţa, Caraş, Cerna, Siret (exceptând Buzăul) şi Prut.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în creştere ușoară,** datorită precipitaţiilor prognozate şi propagării cu probabilitate mai mare pe râurile din nord-estul, sudul și centrul țării, în zonele de deal și de munte, unde sunt posibile scurgeri importante pe versanți, torenți și pâraie, viituri rapide pe râurile mici cu posibile efecte de inundații locale și creșteri de niveluri și debite cu posibile depășiri ale cotelor de apărare ca urmare a precipitaţiilor prognozate, sub forma de aversă, cu caracter torențial.

Pe râurile din Dobrogea debitele vor fi relativ staționare.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 24.05.2020 – 25.05.2020 a fost staţionar, având valoarea de 3750 m3/s**, sub media multianuală a lunii **mai (7250 m3/s)**.

În aval de Porţile de Fier debitele au fost în scădere la Gruia, staţionare la Calafat și în creştere pe sectorul Bechet – Tulcea.

**Debitul la intrarea în ţară (secţiunea Baziaş) va fi staţionar (3750 m3/s).**

În aval de Porţile de Fier debitele vor fi în scădere pe sectorul Gruia – Calafat şi în creştere pe sectorul Bechet – Tulcea.

**2.** **Situația meteorologică în intervalul 24.05.2020, ora 09.00 – 25.05.2020, ora 06.00**

**ÎN ŢARĂ**

**Vremea a fost rece pentru această dată** în cea mai mare parte a țării, local chiar deosebit de rece în vest, nord-vest și în centru. Temporar cerul a avut înnorări și pe arii relativ extinse a plouat, la început în regiunile vestice, nord-vestice și centrale, apoi și în celelelate zone. Seara și în primele ore ale nopții, în nord-vestul țării au fost perioade cu instabilitatea atmosferică, care s-a manifestat prin accentuarea înnorărilor, local averse, frecvente descărcări electrice, intensificări de scurtă durată ale vântului și izolat căderi de grindină (din surse externe confirmate fiind cele de pe raza județelor Satu-Mare și Bihor). Pe suprafețe mici cantitățile de apă totalizate până la ora 06 au fost mai însemnate, acestea depășind 20...25 l/mp la munte, îndeosebi în grupa vestică a Carpaților Meridionali (înregistrânduse până la 30 l/mp la stația meteorologică Semenic - în județul Caraș-Severin). Totodată în zona montană, la altitudini de peste 1800 m, trecător s-au semnalat și precipitații sub formă de lapoviță. Vântul a suflat slab și moderat, cu intensificări în zona montană, în special pe creste la rafală s-au depășit 80 km/h, iar temporar dar la viteze mai mici (rafale de 55...60 km/h) și pe suprafețe restrânse în sud-vest, centru și în est. Temperaturile maxime s-au încadrat între 11 grade la Toplița, Joseni și Miercurea Ciuc și 26 de grade la Zimnicea, Oltenița, Călărași, Slobozia, Fetești și Medgidia, iar la ora 06.00 se înregistrau valori termice cuprinse între 2 grade la Joseni și Miercurea Ciuc și 14 grade la Mangalia și Constanța-dig.

**Observații:** în intervalul de diagnoză, pentru fenomene meteorologice periculoase imediate au fost în vigoare:

*- 1 mesaj de avertizare cod portocaliu emis de CNPM pentru SRPV Timișoara;*

*- 9 mesaje de atenționare cod galben emise după cum urmează : 4 de SRPV Timișoara, 2 de SRPV Cluj, 1 de SRPV Craiova, 1 de SRPV Sibiu și 1 mesaj emis de CNPM pentru Muntenia.*

**LA BUCUREŞTI**

**Vremea a fost răcoroasă dimineața,** dar în orele amiezii valorile termice, în creștere ușoară față de ziua anterioară sau apropiat de cele normale pentru această dată. Cerul a fost temporar noros și s-au semnalat ploi slabe de scurtă durată, după-amiază, iar în unele cartiere din nou și în primele ore ale nopții. Vântul a suflat slab și moderat. Temperatura maximă a fost de 23 de grade la Băneasa şi 24 de grade la Filaret și Afumați, iar la ora 06.00 se înregistrau 12 grade la Băneasa și 13 grade la Afumați și Filaret.

**3. Prognoza meteorologică în intervalul 25.05.2020, ora 09.00 – 26.05.2020, ora 09.00**

**ÎN ŢARĂ**

**Regimul termic va fi în continuare caracterizat de valori mai coborâte** decât cele normale perioadei, iar gradul de instabilitate atmosferică va fi în creștere. Astfel, în special din orele amiezii în regiunile intracarpatice, la deal și la munte, apoi local şi în restul ţării, cu precădere în sud şi în nord-est vor fi perioade cu înnorări temporar accentuate, averse, frecvente descărcări electrice, intensificări de scurtă durată ale vântului, iar pe suprafețe mici vijelii și căderi de grindină. Ploile vor avea și caracter torențial, înregistrate în intervale scurte de timp sau prin acumulare, pe arii restrânse vor fi însemnate. La altitudini mai mari de 1800 m, trecător precipitațiile vor fi mixte. Temperaturile maxime se vor încadra între 15 și 23 de grade, iar cele minime între 4 și 12 grade.

**LA BUCUREŞTI**

**Valorile termice vor fi mai scăzute** decât în mod normal pentru ultima decadă a lunii mai. Cerul va avea înnorări, iar cu o probabilitate mai mare după orele amiezii vor fi perioade cu instabilitate atmosferică. Aceasta se va manifesta prin accentuarea înnorărilor, averse, frecvente descărcări electrice, intensificări de scurtă durată ale vântului, posibile vijelii şi căderi de grindină. Temperatura maximă se va situa în jurul valorii de 21 de grade, iar cea minimă va fi de 9...11 grade, mai scăzută în zona preorășenească.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2.Pe râurile interioare**

**ABA Mureş** informează că **din data de 24.05.2020, din cauza unei defecţiuni tehnice la statia de pompe, începand cu orele 14.45, apele neepurate de la staţia de epurare ce deserveşte Municipiul Alba Iulia, jud. Alba, aparţinând operatorului SC APA CTTA Sucursala Alba Iulia, sunt evacuate direct în cursul de apă Mureş,** conform informării telefonice. Se va reveni cu informaţii suplimentare.

**2.3.Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului informează** că, din rezultatele analizelor efectuate în ziua de 21.05.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

**Nu s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni)**.**

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM CJ Constanța** şi **APM Constanţa** informează despre **producerea unui incendiu la o hală de construcţii din curtea Companiei de Construcții și Montaj COMCM, de la perferia Mun. Constanţa, bld. Aurel Vlaicu (vis-a-vis de magazinul Jumbo). ISU Dobrogea a intervenit pentru stingere, la ora 10:45, la data de 24.05.2020.** ISUJ Dobogea a trimis patru autospeciale şi o autoscară pentru a stinge incendiul. Un mesaj RO-ALERT a fost emis pentru locuitorii orașului din vecinătate, pentru asigurarea protecţiei acestora, de a rămâne în case, de a închide geamurile şi de a nu se expune la fum. Incendiul s-a extins și la o autoutilitară garată în apropierea halei. Hala aparține SC COMCM SA și este închiriată către SC Euro Clasic Construct SRL – depozit de materiale de construcții. Incendiul s-a manifestat în exteriorul halei, unde au ars baxuri de polistiren, fumul a afectat partea superioară a halei. Nu s-au înregistrat victime omenești.

**2. În domeniul solului şi vegetaţiei:**

**GNM CJ Constanţa** informează telefonic că în ziua de **24.05.2020 ora 14:03, ISU Dobrogea a anunţat producerea unui incendiu de vegetaţie uscată şi gunoi la o fermă din Nazarcea**, lângă castelul de apă, jud. Constanţa. Incendiul s-a produs pe str. Coloniilor nr. 24, la marginea gardului unei societăți. Din cauza vântului s-a extins și in curtea acesteia, fără sa afecteze construcțiile anexe, doar vegetație uscată. Incendiul a fost lichidat la ora 14:31, cauza producerii: ţigară aruncată neglijent fără a fi stinsă; suprafața afectată cca. 500mp.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 21-22.05.2020 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

4. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

Notă: *În urma cutremurului înregistrat la ora 15.07, 24.05.2020, cu magnitudinea de 4.1 grade pe  scara Richter, în zona Vrancea și Buzău, s-au efectuat observaţii vizuale la barajul Gura Râului şi nu au fost înregistrate valori atipice*.

**DIRECȚIA DE COMUNICARE, TRANSPARENȚĂ ȘI IT**